La ciutadania de l'Eliana ja ha triat les inversions per a 2017
11 de novembre de 2016

El passat 8 de novembre es va tancar el termini establit perquè els veïns i veïnes de l'Eliana, majors de 16 anys, pogueren emetre els seus vots triant fins a un total de tres de les propostes ciutadanes d'inversions incloses en els Pressupostos Participatius de 2017. Es tracta de la primera vegada que la ciutadania té l'oportunitat de decidir sobre les inversions municipals de forma directa.

En el període de recepció es van arreplegar un total de 118 propostes de les quals 13 complien amb els requisits establits prèviament. D'aqueixes 13, cada veí podia votar fins a un total de 3, sent 752 els vots emesos per 295 persones. La proposta més votada ha sigut la de reparar i millorar les voreres del terme municipal, amb 145 vots. Aquesta acció suposarà una inversió de 100.000 euros aproximadament. La segueix la millora i ampliació de la xarxa de carril bici i ciclovies, amb 111 vots i 30.000 euros de despesa prevista. La tercera obra més votada ha sigut la creació d'una ruta escolar segura, a l'entorn dels col·legis públics Verge del Carme i l’Olivera, amb 95 vots i 75.000 euros de pressupost. La inversió total prevista per l'Ajuntament en els Pressupostos Participatius està entorn dels 200.000 euros.

La regidora de Participació Ciutadana i Urbanisme, Mercedes Berenguer, ha mostrat la seua satisfacció en el procés de selecció de les propostes i ha destacat que “els veïns i veïnes no són governats, sinó que són col·laboradors de l'equip de govern”, afegint que totes les propostes arreplegades, tant les seleccionades com les que no, “seran tingudes en compte per a atendre-les en un futur en la mesura que siga possible”.